PSLPNเฮรัฐอุ้มบ้านต่ำล้าน
คุยตุนโครงการรอขายอื้อแอลพีเอ็นปันผล1.85%
5 ส.ค. 2554

คุยตุนโครงการรอขายอื้อแอลพีเอ็นปันผล1.85%
หึ่ง! รัฐเล็งออกมาตรการซื้อบ้านหลังแรกราคาต่ำ 1 ล้านบาท พฤกษาฯแอลพีเอ็น รับอานิสงส์
แหล่งข่าวจากคนในวงการอสังหาริมทรัพย์ เปิดเผยว่า รัฐบาลใหม่มีนโยบายเปิดโครงการซื้อบ้านหลังแรก ดอกเบี้ย 0% แต่จะเน้นให้ซื้อบ้านในราคาต่ำเพียง 1 ล้านบาท เพื่อเจาะกลุ่มผู้มีรายได้ต่ำจริงๆ และต้องการให้เงินช่วยเหลือกระจายในวงกว้างยิ่งขึ้น ไม่เหมือนโครงการครั้งก่อนที่เปิดโอกาสให้ซื้อบ้านในราคาไม่เกิน 3 ล้านบาท 
นายประเสริฐ แต่ดุลยสาธิต กรรมการและผู้ช่วยกรรมการผู้จัดการ บริษัท พฤกษา เรียลเอสเตท (PS) กล่าวว่า บริษัทยังคงได้รับประโยชน์แม้รัฐบาลจะปรับเปลี่ยนมาตรการสนับสนุนให้ประชาชนซื้อบ้านหลังแรกจากราคาต่ำไม่เกิน 1 ล้านบาท เนื่องจากปัจจุบันบริษัทมีที่อยู่อาศัยในระดับดังกล่าวประมาณ 2,000-3,000 ล้านบาท ซึ่งส่วนใหญ่เป็นทาวน์เฮาส์และคอนโดมิเนียมที่อยู่ในบริเวณกรุงเทพฯ และปริมณฑล 
“ตอนนี้เรามีที่อยู่อาศัยราคาไม่เกิน 1 ล้านบาท อยู่ประมาณ 1015% ของพอร์ต ทำให้ได้ประโยชน์จากกำลังซื้อที่มากขึ้น แต่มองว่าจะมีผู้ประกอบการที่ได้ประโยชน์จากแนวทางนี้ไม่มาก เพราะปัจจุบันที่อยู่อาศัยในระดับดังกล่าวมีน้อยและทำได้ยาก เนื่องจากต้นทุนวัสดุก่อสร้างและค่าจ้างปรับตัวเพิ่มขึ้นมามากแล้ว” นายประเสริฐ กล่าว
ทั้งนี้ อยากให้รัฐบาลเร่งออกมาตรการที่เป็นรูปธรรมชัดเจน เนื่องจากการส่งสัญญาณเป็นนโยบายจะทำให้ประชาชนเกิดความคาดหวังและชะลอการตัดสินใจซื้อที่อยู่อาศัย เพราะอยากรอให้มาตรการที่แท้จริงมีผลก่อน ซึ่งจะทำให้ตลาดอสังหาริมทรัพย์ชะงักได้ จากที่จะช่วยอาจกลายเป็นการทำร้ายอุตสาหกรรมแทน
นายโอภาส ศรีพยัคฆ์ กรรมการผู้จัดการ บริษัท แอล.พี.เอ็น. ดีเวลลอปเมนท์ (LPN) กล่าวว่า การที่รัฐบาลหันมากระตุ้นที่อยู่อาศัยที่มีราคาไม่เกิน 1 ล้านบาท ถือเป็นเรื่องที่ดี เนื่องจากช่วยสนับสนุนให้ผู้มีรายได้น้อยสามารถซื้อบ้านได้ง่ายขึ้น ขณะที่ผู้ประกอบการก็จะได้ประโยชน์ไปด้วย 
ปัจจุบัน LPN มีคอนโดมิเนียมที่มีราคาไม่เกิน 1 ล้านบาท ประมาณ 4,000 ล้านบาท หรือคิดเป็นสัดส่วน 50% ของพอร์ตทั้งหมด ซึ่งส่วนใหญ่เป็นโครงการใหม่ที่จะเปิดตัวในปีนี้ 
อย่างไรก็ตาม ต้องรอดูมาตรการที่ชัดเจนก่อนว่ารัฐบาลจะให้การสนับสนุนอย่างไร แต่โดยหลักการน่าจะทำให้ความต้องการซื้อมากขึ้น เช่นเดียวกับการนโยบายปรับขึ้นเงินเดือนและค่าจ้างขั้นต่ำก็น่าจะทำให้ประชาชนมีกำลังซื้อบ้านสูงขึ้น
ล่าสุด LPN ประกาศผลดำเนินงานไตรมาส 2 ปีนี้ มีกำไรสุทธิ 576.46 ล้านบาท เพิ่มขึ้นจากช่วงเดียวกันปีก่อนที่มีกำไร 502.26 ล้านบาท ขณะที่งวด 6 เดือนมีกำไร 982.07 ล้านบาท เพิ่มขึ้นจากช่วงเดียวกันปีก่อนที่มีกำไร 773.18 ล้านบาท 
นอกจากนี้ บริษัทประกาศจ่ายเงินปันผลระหว่างกาลจำนวน 0.21 บาทต่อหุ้น หรืออัตราผลตอแทน 1.85% กำหนดขึ้นเครื่องหมาย XD วันที่ 16 ส.ค.นี้ 
ด้านบริษัท ปูนซีเมนต์นครหลวง (SCCC) ประกาศผลประกอบการไตรมาส 2 มีกำไรสุทธิ 978.56 ล้านบาท เพิ่มขึ้นจากช่วงเดียวกันปีก่อนที่มีกำไร 731.68 ล้านบาท